– Å opprettholde de aller minste fødeavdelingene er rent faglig sett vanskelig å forsvare, sier en av Norges fremste eksperter på nyfødtmedisin.

Minst ti av landets 53 fødesteder kan bli nedlagt eller redusert til fødestuer, viser en oversikt fra de fire regionale helseforetakene som legger planene for fremtidens fødselsomsorg.

Nye kvalitetskrav, som handler om økt bemanning og økt kompetanse, fører til at fødsler må sentraliseres for å innfri kravene.

LES OGSÅ: Kasper (2) i live på grunn av lokalsykehuset

Det er ikke nok spesialister til dagens 53 fødesteder.

Her er oversikten over hvilke sykehus som har tilbud til fødende i dag. Under kan du lese hvilke som er truet.

Oversikt over hvilke sykehus og fødestuer som er tilgjengelig i dag. (Foto: Grafikk: Jon Eirik Olsen)

Helse Nord:

Mosjøen, Brønnøysund og Nordreisa mister fødetilbudet.

I tillegg har Harstad og Narvik utfordringer med bemanning i forhold til de nye kvalitetskravene. Det er tolv mil mellom byene.

Det sykehuset som skal ha fremtidig akuttilbud vil også få fødeavdeling.

Helse Midt-Norge:

Orkdal mister fødetilbudet. Det er lite trolig at både Namsos og Levanger får beholde fødetilbudet. Det er 15 mil mellom byene.

Det er besluttet å bygge Nye Molde sykehus på Eikrem, men diskusjonen mellom Molde og Kristiansund er ikke over.

Mye tyder likevel på at Kristiansund mister fødetilbudet. Det er knapt åtte mil mellom byene.

Helse Vest:

Lærdal mister fødetilbudet. Nordfjordeid mister fødetilbudet, men det kan bli opprettet et samarbeid med Volda (Helse Midt-Norge) for de fødende.

Det har vært usikkerhet rundt Odda, men mye tyder på at fødestuen her fortsetter.

Helse Sør-Øst:

Denne helseregionen utgjør halve helse-Norge. Det er også denne regionen som har kommet kortest i å planlegge fremtidens fødselsomsorg.

Ola Didrik Saugstad mener det faglig sett er vanskelig å opprettholde de minste fødeavdelingene.

Det er uklart om samtlige fødesteder i regionen ligger innenfor de nye kvalitetskravene.

Fødeavdelingen på Kongsberg har vært under kraftig kritikk. Den ble gjenåpnet i april, men skal senere evalueres.

– Vanskelig å opprettholde

En av Norges fremste eksperter på nyfødtmedisin sier til TV 2 at det faglig sett er vanskelig å forsvare at de aller minste fødeavdelingene skal opprettholdes.

– Vi vet jo fra andre nordiske land at vi får bedre resultater ved å ha en viss størrelse på våre fødeavdelinger. Så det tror jeg er hevet over enhver tvil, rent faglig sett. Nå er Norge i en spesiell situasjon, for vi har lange avstander. Men å opprettholde de aller minste fødeavdelingene er rent faglig sett vanskelig å forsvare, sier Ola Didrik Saugstad til TV 2.

Jordmoren Satu Henell, som har tatt imot barn på Lærdal sykehus i elleve år, sier at det føles hardt å måtte forsvare kvaliteten på arbeidet som gjøres.

– Man blir lei seg. Og av og til fornærmet og sint. Men vi vet at vi kan det vi driver med, sier Henell til TV 2.

Nybakt mor tror ikke på argumentene

SKEPTISK: Sandra Opheim tror ikke på argumentet om bedre kvalitet på store sykehus.

For den nybakte moren Sandra Opheim var det ikke aktuelt å reise til et større sykehus for å føde.

– Nei, det hadde jeg ikke tenkt. Det som var viktigst for meg er nærhet til sykehuset, sier Opheim.

Hun tror ikke på argumentet om bedre kvalitet på store sykehus.

– Kvaliteten på fødeavdelingen og de tjenestene vi får her er jo kjempebra. Det er ikke noe dårligere kvalitet enn andre steder. Det er kun politiske utspill, så det tror vi ikke på i det hele tatt, sier Sandra Opheim til TV 2.

Mandag kommer aksjonister fra hele landet via buss og fly for å demonstrere foran Stortinget.

Kravet er blant annet at steder som Mosjøen, Orkdal, Nordfjordeid og Lærdal får beholde fødetilbudet.